Euroopan yhteisön perustamissopimuksen 109 j artiklan 3 kohdan mukainen NEUVOSTON PÄÄTÖS,

tehty 13 päivänä joulukuuta 1996,

talous- ja rahaliiton kolmanteen vaiheeseen siirtymisestä (96/736/EY)

EUROOPAN UNIONIN NEUVOSTO, joka

kokoontuu valtion- ja hallitusten päämiesten kokoonpanossa,

ottaa huomioon Euroopan yhteisön perustamissopimuksen ja erityisesti sen 109 j artiklan 3 kohdan,

ottaa huomioon komission kertomuksen,

ottaa huomioon Euroopan rahapoliittisen instituutin kertomuksen,

ottaa huomioon Euroopan parlamentin lausunnon (1),

ottaa huomioon neuvoston 11 päivänä marraskuuta 1996 perustamissopimuksen 109 j artiklan 2 kohdan mukaisesti antamat suositukset,

sekä katsoo, että

perustamissopimuksen 109 j artiklassa määrätään menettelystä ja aikataulusta, jonka mukaan tehdään päätökset talous- ja rahaliiton kolmanteen vaiheeseen siirtymisestä; perustamissopimuksen 109 j artiklan 1 kohdassa määrätään, että komission ja Euroopan rahapoliittisen instituutin laatimissa kertomuksissa tarkastellaan, onko kunkin jäsenvaltion kansallinen lainsäädäntö, sen kansallisen keskuspankin perussääntö mukaan luettuna, sopusoinnussa sopimuksen 107 ja 108 artiklan sekä Euroopan keskuspankkijärjestelmän (EKPJ) perussäännön kanssa, ja niissä tarkastellaan myös sitä, onko kestävän lähentymisen korkea taso saavutettu, arvioimalla missä määrin kukin jäsenvaltio on täyttänyt hintatason vakautta, julkisyhteisöjen rahoitusaseman kestävyyttä, valuuttakursseja ja pitkäaikaisia korkoja koskevat neljä arviointiperustetta; perustamissopimuksen pöytäkirjassa N:o 6 määrätään 109 j artiklassa tarkoitettujen lähentymisperusteiden yksityiskohdista,

neuvosto on perustamissopimuksen 109 j artiklan 2 kohdan mukaisesti 11 päivänä marraskuuta 1996 arvioinut näiden kertomusten perusteella kunkin jäsenvaltion osalta, täyttääkö jäsenvaltio yhtenäisvaluutan vahvistamiseksi vaadittavat edellytykset, ja täyttääkö jäsenvaltioiden enemmistö nämä vaadittavat edellytykset,

Yhdistynyt kuningaskunta on ilmoittanut neuvostolle perustamissopimuksen pöytäkirjan N:o 11 1 kohdan mukaisesti, että se ei aio siirtyä kolmanteen vaiheeseen vuonna 1997,

Tanskan hallitus on ilmoittanut neuvostolle perustamissopimuksen pöytäkirjan N:o 12 1 kohdan mukaisesti, että se ei osallistu kolmanteen vaiheeseen,

neuvosto on 11 päivänä marraskuuta 1996 perustamissopimuksen 109 j artiklan 2 kohdan mukaisesti antamissaan suosituksissa päätellyt, että jäsenvaltioiden enemmistö ei tällä hetkellä täytä yhtenäisvaluutan vahvistamiseksi vaadittavia edellytyksiä ja suosittaa, että valtion- tai hallitusten päämiesten kokoonpanossa kokoontuva neuvosto päättäisi, ettei jäsenvaltioiden enemmistö täytä vaadittavia edellytyksiä, että yhteisö ei tämän vuoksi siirry talous- ja rahaliiton kolmanteen vaiheeseen vuonna 1997 ja että 109 j artiklan 4 kohdassa määrättyä menettelyä sovelletaan mahdollisimman varhain vuonna 1998,

jäsenvaltioiden kansallista lainsäädäntöä, kansallisten keskuspankkien perussääntö mukaan luettuna, ollaan mukauttamassa sen varmistamiseksi, että se on täydellisesti sopusoinnussa perustamissopimuksen 107 ja 108 artiklan ja EKPJ:n perussäännön kanssa; tällaisilla mukautuksilla on tarpeen varmistaa täydellinen sopusointu perustamissopimuksen kanssa viimeistään EKPJ:n perustamispäivänä,

jäsenvaltiot ovat edistyneet kohti lähentymistä, erityisesti inflaation ja korkojen ja valuuttakurssien vakauden lähentymisessä, sekä valmistauduttaessa muulla tavoin talous- ja rahaliittoon, mutta enemmän on tarpeen tehdä, etenkin julkisyhteisöjen rahoitusaseman kestävyyden osalta; perustamissopimuksen 109 j artiklan 1 kohdan toisen luetelmakohdan mukaan julkisen talouden rahoitusasema on kestävä, jos julkisyhteisöissä ei ole 104 c artiklan 6 kohdassa tarkoitettua liiallista alijäämää; perustamissopimuksen 104 c artiklan 6 kohdan nojalla 26 päivänä syyskuuta 1994, 10 päivänä heinäkuuta 1995 ja 27 päivänä kesäkuuta 1996 tehtyjen neuvoston päätösten mukaan 12 jäsenvaltiossa on liiallinen julkisen talouden alijäämä; jäsenvaltioiden enemmistö ei ole saavuttanut kestävän lähentymisen riittävän korkeaa tasoa, ja

perustamissopimuksen 109 j artiklan 4 kohdassa määrätään, että jollei kolmannen vaiheen alkamispäivää ole vahvistettu vuoden 1997 loppuun mennessä, kolmas vaihe alkaa 1 päivänä tammikuuta 1999; Eurooppa-neuvosto vahvisti Madridissa joulukuussa 1995 pidetyssä kokouksessaan, että 1 päivä tammikuuta 1999 on talous- ja rahaliiton kolmannen vaiheen alkamispäivä perustamissopimuksessa määrättyjen lähentymisperusteiden, aikataulun ja menettelyjen mukaisesti; samana päivänä Eurooppa-neuvosto vahvisti, että mahdollisimman varhain vuonna 1998 päätetään, mitkä jäsenvaltiot täyttävät yhtenäisvaluutan vahvistamiseksi vaadittavat edellytykset; Firenzessä kesäkuussa 1996 Eurooppa-neuvosto vahvisti uudelleen, että talous- ja rahaliiton kolmas vaihe alkaa 1 päivänä tammikuuta 1999, kuten Madridissa pidetyssä Eurooppa-neuvoston kokouksessa on sovittu,

ON TEHNYT TÄMÄN PÄÄTÖKSEN:

1 artikla

Kunkin jäsenvaltion osalta tehty arvio siitä, täyttääkö jäsenvaltio yhtenäisvaluutan vahvistamiseksi vaadittavat edellytykset, osoittaa, että jäsenvaltioiden enemmistö ei täytä tätä varten vaadittavia edellytyksiä.

2 artikla

Yhteisö ei siirry talous- ja rahaliiton kolmanteen vaiheeseen vuonna 1997.

Perustamissopimuksen 109 j artiklan 4 kohdassa määrättyä menettelyä sovelletaan mahdollisimman varhain vuonna 1998.

3 artikla

Tämä päätös julkaistaan Euroopan yhteisöjen virallisessa lehdessä.

Tehty Dublinissa 13 päivänä joulukuuta 1996.

Valtion- tai hallitusten päämiesten kokoonpanossa kokoontuvan neuvoston puolesta

J. BRUTON

Puheenjohtaja

(1) Lausunto annettu 27 päivänä marraskuuta 1996 (sitä ei ole vielä julkaistu virallisessa lehdessä).